'Ouma' Mina dans op haar 100ste verjaardag | News24
'Ouma' Mina dans op haar 100ste verjaardag
Mina van Heerden van Kirkwood. Foto: Theo Jeptha
Al het sy nou wel verlede Vrydag haar 100ste jaar gevier, het sy gedans soos hulle in die jare dertig gedans het.
"Veral toe hulle my gunsteling liedjie 'Wees my leidsman' speel," sê Mina van Heerden (100) van Bergsig in Kirkwood.
Om haar sit haar kinders, kleinkinders, agterkleinkinders en iewers in die huis slaap haar enigste agteragterkleinkind.
Bo die gelag van die kinders wat soos orrelpype staan, praat van Heerden: "Op my ouderdom is dit jou kinders wat die ware geluk in die lewe is."
Te midde van al die goed en sleg wat Van Heerden al in haar tien dekades op aarde gesien het, meen sy daar is net een rede hoekom sy nóg 100 jaar in dié lewe sal wil wees.
"Ek weet nou al genoeg van wat die ou wêreld het om te bied. Al wat die lewe die moeite werd maak, is jou kinders se geluk.
"Ek sal aanhou wil leef om al my kinders se kinders te leer ken."
Bettie Nel, Van Heerden se oudste dogter, sê dan "my ma sal maklik nóg honderd jaar kan maak."
"Ja," sê Eva Stator, tweede oudste dogter. "Ons het nooit getwyfel dat ouma dit nie tot 'n honderd kan maak nie."
Stator se oë begin blink, dan sê sy: "Só oud soos wat my ma is, is dit sy wat vir ons en al die kleinkinders hier sorg. Sy is 'n baie sterk vrou."
Dié "sterk wees" het Van Heerden glo "jare gelede" aangeleer toe haar man in die Sondagsriviervallei doodgesteek is. "Ek het toe agt kinders gehad om voor te sorg. Ek kon nie opgee en hulle laat honger ly nie."
Jare lank het sy op al wat 'n boer in die vallei is se plaas gewerk om vir haar kinders te kan sorg.
Maar om wéér man te vat, was nooit 'n opsie nie.
"O, nooit weer maak ek my vas aan 'n man nie! Só laat ek my nie weer rondstuur nie," skerts sy.
Dan kom die vraag of dit haar goeie sin vir humor is wat haar in staat stel om vir 100 jaar deur die lewe te reis.
"Dis geen geheim nie! Eer jou vader en moeder, soos die Bybel sê, en jy sal lank leef."
Ook uit 'n mediese oogpunt is Van Heerden volgens haar dokter "perdfris".
"My lewe lank het ek nie gedrink nie. Net 'n rokie gemaak."
Was dit ook nie vir 'n motorongeluk naby Uitenhage waarin sy haar linkerskouer beseer het nie, was daar ook geen seer "beendere" vandag nie.
"Nou ja, as die dokter sê ek is oukei, en ek sê ek is oukei, dan is daar mos niks wat my keer om op my verjaarsdag behoorlik te dans – nogal in die kerksaal – soos toe ons jonk was en verjaarsdagpartytjies gehou het nie."